**Szombathely Megyei Jogú Város Önkormányzata Közgyűlésének**

**21/2016. (IX.23.) önkormányzati rendelete**

**a Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelete módosításáról**

Szombathely Megyei Jogú Város Önkormányzatának Közgyűlése az Alaptörvény 32. cikk (2) bekezdésében foglalt eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1.§**

## Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendeletének (a továbbiakban: Rendelet) 2. §-a helyébe a következő rendelkezés lép:

„**2.§**

(1) Az Önkormányzat jelképei: a címer, a zászló, a pecsét, a polgármesteri lánc, a polgármesteri címer, valamint a Szent Márton zászló.

(2) Az önkormányzati címer és a zászló leírását, és használatának rendjét külön önkormányzati rendelet szabályozza.

(3) A polgármester Szombathely város címerével ellátott polgármesteri láncot visel, amikor a polgármesteri közszereplés ünnepélyessége ezt indokolja, különösen:

a) díszpolgári cím, önkormányzati díjak, kitüntetések átadásának ünnepségein;

b) a testvérvárosi szerződések ünnepélyes aláírásakor;

c) a magyar állampolgársági eskü kivételekor.

(4) Az ókori Savaria és a középkori Szombathely jelképei együttélésének, összekapcsolódásának tanúbizonyságaként, annak megörökítéséül, hogy Szombathely Szent Márton szülővárosa, a polgármester – polgármesteri címerként - a város címerét Szent Márton örökségének feltüntetésével használhatja az általa kiadott leveleken, okiratokon a 9. melléklet szerinti formában.

(5) A Szent Márton örökségét feltüntető Szent Márton zászló a 10. melléklet szerinti formában a polgármester erre irányuló rendelkezése alapján helyezhető el a különböző rendezvényeken, ünnepi alkalmakon. Szombathely Megyei Jogú Város zászlaja mellett a Szent Márton zászlót a Városháza homlokzatán, tanácskozó termeiben, a polgármester irodájában és a közgyűléseken ki kell helyezni.”

**2.§**

A Rendelet 92. § (3) bekezdése helyébe a következő rendelkezés lép:

„(3) E rendelet mellékletei:

1. melléklet: a Hivatal szervezeti felépítése;

2. melléklet: az Önkormányzat szakfeladat-rendje;

3. melléklet: Szombathely Megyei Jogú Város Önkormányzata önként vállalt feladatai;

4. melléklet: Szombathely Megyei Jogú Város Önkormányzata valamint a

Szombathelyi Horvát Nemzetiségi Önkormányzat,

Szombathely Megyei Jogú Város Német Önkormányzata,

Szombathely Megyei Jogú Város Roma Nemzetiségi Önkormányzata,

Szombathelyi Szlovén Önkormányzat

között megkötött együttműködési megállapodások.

5. melléklet: A polgármesterre önkormányzati rendelet útján átruházott hatáskörök jegyzéke

6. melléklet: A bizottságokra önkormányzati rendeletek útján átruházott hatáskörök jegyzéke

7. melléklet: Önkormányzati rendeletben a jegyzőre átruházott hatáskörök jegyzéke

8. melléklet: A bizottságok számára önkormányzati rendeletben meghatározott egyéb hatáskörök jegyzéke

9. melléklet: A polgármesteri címer

10. melléklet: A Szent Márton zászló leírása”

3.§

A Rendelet az 1-2. melléklet szerinti 9-10. melléklettel egészül ki.

4.§

Ez a rendelet 2016. október 15. napján lép hatályba.

|  |  |
| --- | --- |
| **Dr. Puskás Tivadar** | **Dr. Károlyi Ákos** |
| **polgármester** | **jegyző** |